Kuigi uus aasta on alanud mingis erilises kirkuses ja lumevalguses, ei saa maailmast  ja selle probleemidest ei üle ega mööda. Kas USA pingutused saavutada murrang Afganistanis annavad tulemust, kas maailm saab majanduskriisist üle või seisavad ees uued vapustused, kuidas läheb meie naabril Lätil - need ja paljud teised küsimused erutavad uuel aastal paljude meeli. Meid huvitab aga loomulikult kõige rohkem, kuidas läheb Eestil. Eurotsoni pääsemisest oleme palju rääkinud ja õnneks ka palju teinud. Samas ei maksa unustada seda, et euro pole eraldi võttes lahendus, ta on pigem võimalus  probleemide tõsise lahendamise kallale asuda. Uskudes vaid euroimeväkke ei suuda Eesti kriisist väljuda. Nii peamegi juba nüüd hakkama otsima vastust küsimusele, milline on elu pärast eurot. Eesti peamiseks väljakutseks 2010 aastal on seetõttu aasta esimesel poolel ilmselt veelgi kasvav tööpuudus. Võitlus selle vastu on meie peamiseks prioriteediks. Tulevikku pole aga võimalik vaadata minevikku ignoreerides. Meil puuduks igasugune lootus oma probleemidele lahendusi leida, kui meil poleks oma riiki, milles seda  teha. Seda riiki poleks meil aga nende meesteta, kes Vabadussõjas selle meile kätte võitlesid. Homme, 90.aastat tagasi vaikisid Vabadussõja rinnetel relvad - Eesti rahvavägi oli Narva rindel tagasi löönud punaväe meeleheitlikud katsed Eestisse taas sisse tungida. Seda hetke meenutatakse homme, 3.jaanuaril kell 10.15 esimest korda uue Vabadussamba jalamil. See on väärt hetk, mida meenutada!